

KRETINGOS RAJONO SAVIVALDYBĖS TARYBA

**SPRENDIMAS**

**DĖL KRETINGOS RAJONO SAVIVALDYBĖS TARYBOS 2012 M. SAUSIO 26 D. SPRENDIMO NR. T2-5 ,,DĖL ATLYGINIMO UŽ VAIKŲ, UGDOMŲ PAGAL IKIMOKYKLINIO IR PRIEŠMOKYKLINIO UGDYMO PROGRAMAS, IŠLAIKYMĄ KRETINGOS RAJONO SAVIVALDYBĖS MOKYKLOSE NUSTATYMO TVARKOS APRAŠO PATVIRTINIMO“ PAKEITIMO**

2015 m. gegužės 21 d. Nr. T1-171

Kretinga

Vadovaudamasi Lietuvos Respublikos vietos savivaldos įstatymo 18 straipsnio 1 dalimi, Kretingos rajono savivaldybės taryba n u s p r e n d ž i a:

1. Pakeisti Atlyginimo už vaikų, ugdomų pagal ikimokyklinio ir priešmokyklinio ugdymo programas, išlaikymą Kretingos rajono savivaldybės mokyklose nustatymo tvarkos aprašą (toliau-aprašas), patvirtintą Kretingos rajono savivaldybės tarybos 2012 m. sausio 26 d. sprendimu Nr. T2-5 (Kretingos rajono savivaldybės tarybos 2013 m. birželio 27 d. sprendimo Nr. T2-184 redakcija):

1.1. Išdėstyti 4 punktą taip:

„4. Atlyginimas už vaiko išlaikymą susideda iš atlyginimo už maitinimo paslaugas ir mėnesio atlyginimo už ugdymo(si) aplinkos išlaikymą.“

1.2. Išdėstyti 7 punktą taip:

„7. Mėnesio atlyginimą už ugdymo(si) aplinkos išlaikymą sudaro ugdymo(si) aplinkai išlaikyti skirtos išlaidos (patalynei įsigyti ir skalbimo paslaugoms, ugdymo ir higienos priemonėms, kanceliarinėms prekėms, medžiagoms patalpų funkcionavimui užtikrinti, renginiams organizuoti, inventoriui įsigyti ir kt.) Šis mėnesio atlyginimas už ugdymo(si) aplinkos išlaikymą mokamas neatsižvelgiant į tai, kiek valandų per dieną ir kiek dienų per mėnesį vaikas lankė Mokyklą ir yra mokamas už kiekvieną mėnesį, kol nėra nutraukiama Mokymo sutartis.“

1.3. Išdėstyti 9 punktą taip:

„Atlyginimo už vaikų išlaikymą (už maitinimo paslaugas ir ugdymo(si) aplinkos išlaikymą) nemoka tėvai (globėjai), kurių vaikai lanko ikimokyklinio ir priešmokyklinio ugdymo grupes, kurių veiklos trukmė per dieną yra 4 valandos.“

1.4. Išdėstyti 10 punktą taip:

„10. Mėnesio atlyginimo dydis už ugdymo(si) aplinkos išlaikymą Mokyklų lopšelio, ikimokyklinio, priešmokyklinio, specialiojo ugdymo, savaitinėse grupėse – 10 Eur.“

1.5. Išdėstyti 11 punktą taip:

„11. Mėnesio atlyginimo dydis už ugdymo(si) aplinkos išlaikymą proporcingai perskaičiuojamas pagal:

11.1. Mokyklos ugdymo proceso vykdymo trukmę;

11.2. Mokymo sutarties galiojimo laiką.“

1.6. Išdėstyti 20 punktą taip:

„20. Tėvai (globėjai) gali būti atleidžiami nuo atlyginimo už maitinimo paslaugas ir mėnesio atlyginimo už ugdymo(si) aplinkos išlaikymą, jeigu:

20.1. šeima įtraukta į socialinės rizikos šeimų apskaitą, tėvams (globėjams) pateikus Savivaldybės administracijos Socialinių reikalų ir sveikatos skyriui prašymą ir atleidimui nuo atlyginimo už maitinimo paslaugas pritaria Paramos teikimo komisija;

20.2. tėvai (globėjai) gauna socialinę pašalpą, tėvams (globėjams) pateikus Savivaldybės administracijos Socialinių reikalų ir sveikatos skyriui prašymą ir atleidimui nuo atlyginimo už maitinimo paslaugas pritaria Paramos teikimo komisija;

20.3. gautas savivaldybės administracijos direktoriaus įsakymu patvirtintas Vaiko gerovės komisijos siūlymas dėl privalomo ikimokyklinio, priešmokyklinio ugdymo vaikui skyrimo;

20.4. vaikas nelanko Mokyklos vasaros laikotarpiu (birželio – rugpjūčio mėnesiais) 1 mėnesį arba ilgiau.“

1.7. Išdėstyti 22 punktą taip:

„22. Atlyginimo už vaiko išlaikymą lengvatos taikomos, tėvams (globėjams) pateikus Mokyklai prašymą (išskyrus 22.1. punktą) ir dokumentus:

22.1. gydytojo pažymą, kai vaikas nelanko įstaigos dėl ligos;

22.2. Savivaldybės Paramos teikimo komisijos protokolo išrašą, kad socialinės rizikos šeima ar socialiai remtina šeima atleista nuo atlyginimo už maitinimo paslaugas;

22.3. patvirtinamąjį dokumentą, kad vaikas turi tik vieną iš tėvų (vienas yra miręs, teismo pripažintas dingusiu be žinios**)**;

22.4. šeimos sudėtį ir vaikų gimimo liudijimo kopijas, kai šeima augina tris ir daugiau vaikų (vaikai iki 18 metų);

22.5. pedagoginės psichologinės tarnybos ar medicinos įstaigos pažymą, kai vaikui nustatyti dideli ir labai dideli ugdymosi poreikiai.“

1.8. Pripažinti netekusiais galios aprašo 8, 19 punktus.

2. Sprendimas įsigalioja nuo 2015 m. liepos 1 d.

3. Sprendimas skelbiamas Teisėkūros pagrindų įstatymo nustatyta tvarka.

Savivaldybės meras

Sonata Petravičienė

**AIŠKINAMASIS RAŠTAS**

**PRIE KRETINGOS RAJONO SAVIVALDYBĖS TARYBOS SPRENDIMO PROJEKTO**

**„DĖL KRETINGOS RAJONO SAVIVALDYBĖS TARYBOS 2012 M. SAUSIO 26 D. SPRENDIMO NR. T2-5 ,,DĖL ATLYGINIMO UŽ VAIKŲ, UGDOMŲ PAGAL IKIMOKYKLINIO IR PRIEŠMOKYKLINIO UGDYMO PROGRAMAS, IŠLAIKYMĄ KRETINGOS RAJONO SAVIVALDYBĖS MOKYKLOSE NUSTATYMO TVARKOS APRAŠO PATVIRTINIMO“ PAKEITIMO“**

2015 m. gegužės 18 d.

1. **Parengto projekto tikslai ir uždaviniai.**

Savivaldybės tarybos sprendimo projekto dėl Atlyginimo už vaikų, ugdomų pagal ikimokyklinio ir priešmokyklinio ugdymo programas, išlaikymą Kretingos rajono savivaldybės mokyklose nustatymo tvarkos aprašo (toliau – Aprašo), patvirtinto Kretingos rajono savivaldybės tarybos 2012 m. sausio 26 d. sprendimu Nr. T2-5 (Kretingos rajono savivaldybės tarybos 2013 m. birželio 27 d. sprendimo Nr. T2-184 redakcija) pakeitimo tikslai:

* pakeisti vienos dienos atlyginimą už ugdymo(si) aplinkos išlaikymą vasaros laikotarpiu (birželio-rugpjūčio mėnesiais) į mėnesio atlyginimą už ugdymo(si) aplinkos išlaikymą;
* patobulinti mėnesio atlyginimo už ugdymo(si) aplinkos išlaikymą taikymą sudarant galimybę mokestį proporcingai perskaičiuoti atsižvelgiant į Mokyklos ugdymo proceso trukmę ir Mokymo sutarties galiojimą;
* padidinti mėnesio atlyginimą už ugdymo(si) aplinkos išlaikymą, kurį sudaro ugdymo aplinkai išlaikyti skirtos išlaidos (patalynei įsigyti ir skalbimo paslaugoms,ugdymo ir higienos priemonėms, kanceliarinėms prekėms, medžiagoms patalpų funkcionavimui užtikrinti, renginiams organizuoti, inventoriui įsigyti ir kt.) nuo 7,26 (25 Lt) iki 10 Eur (34,5 Lt).

1. **Kaip šiuo metu sureguliuoti projekte pateikti klausimai.**

**Š**iuo metu Kretingos rajono mokyklose, vykdančiose ikimokyklinio ir priešmokyklinio ugdymo programas atlyginimas už vaiko išlaikymą susideda iš atlyginimo už maitinimo paslaugas (jo dydis priklauso nuo grupės tipo ir pasirinktų maitinimų skaičiaus), mėnesio atlyginimo už ugdymo(si) aplinkos išlaikymą, jo dydis 7,26 Eur (25 Lt), mokamas per mokslo metus (rugsėjo-gegužės mėnesiais) neatsižvelgiant į tai, kiek valandų per dieną ir kiek dienų per mokslo metų mėnesį vaikas lankė Mokyklą, ir vienos dienos atlyginimas už ugdymo(si) aplinkos išlaikymą vasaros laikotarpiu (birželio-rugpjūčio mėnesiais), kurio dydis 0,29 Eur (1 Lt) už kiekvieną lankytą dieną.

Sprendimo projekte pateikta atsisakyti vienos dienos atlyginimo už ugdymo(si) aplinkos išlaikymą vasaros laikotarpiui paliekant mėnesinį mokestį per visus metus. Vienos dienos atlyginimas už ugdymo(si) aplinkos išlaikymą vasaros laikotarpiui padidina sąrašinį vaikų skaičių. Pagal Kretingos lopšelio darželio „Žilvitis“, dirbusio 2014 metų vasaros laikotarpiu duomenis, liepos ir rugpjūčio mėnesiais sąrašinis vaikų skaičius buvo 300, kiekvieną dieną lankančių ugdymo grupes vaikų vidurkis - 170. Surinkta ugdymo(si) aplinkos mokesčio (po 1 Lt už lankytą dieną) 50 proc. mažesnė suma už lėšas, surenkamas rugsėjo-gegužės mėnesiais veikiant tokiam pat grupių skaičiui ir taikant mėnesio atlyginimo už ugdymo(si) aplinkos mokestį.

Įvedus mėnesio mokestį už ugdymo(si) aplinkos išlaikymą ir vasaros laikotarpiui, kurį tėvai mokėtų kiekvieną mėnesį (išskyrus vaikams, nelankantiems Mokyklos vasaros laikotarpiu (birželio – rugpjūčio mėnesiais) 1 mėnesį ir ilgiau) neatsižvelgiant į tai, kiek dienų per mėnesį vaikas lankė Mokyklą, į savivaldybės biudžetą per metus būtų surinkta papildomai apie 3 408 Eur (11 769 Lt) ugdymo(si) aplinkai gerinti. Tos lėšų sumos užtektų padengti sumai, kuri atsiras Apraše numačius galimybę mėnesinį ugdymo(si) aplinkos mokestį proporcingai perskaičiuoti atsižvelgiant į Mokyklos ugdymo proceso trukmę ir Mokymo sutarties galiojimą.

Apraše numatyta lengvata atlyginimo už vaikų išlaikymą (už maitinimo paslaugas ir ugdymo(si) aplinkos išlaikymą) nemokėti tėvams (globėjams), kurių vaikai lanko priešmokyklinio ugdymo grupes, kurių veiklos trukmė per dieną yra 4 valandos, papildoma įtraukiant ikimokyklinio ugdymo grupes, nes atsiranda poreikis steigti 4 val. per dieną trukmės ikimokyklinio ugdymo grupes kaimo mokyklose. Šiose grupėse neorganizuojamas maitinimas ir poilsis.

Naikinama Apraše numatyta galimybė vienos dienos atlyginimą už maitinimo paslaugas vasaros laikotarpiu nemokėti tėvams (globėjams) pateikus prašymą prieš 5 darbo dienas, jeigu vaikas nelanko mokyklos iš eilės ne mažiau kaip 5 darbo dienas per mėnesį, kuri taip pat didino sąrašinį vaikų skaičių.

Apraše patobulintas mėnesio atlyginimo už ugdymo(si) aplinkos išlaikymą taikymas. Numatyta galimybė mėnesio atlyginimo dydį už ugdymo(si) aplinkos išlaikymą proporcingai perskaičiuoti atsižvelgiant į (1) Mokyklos ugdymo proceso trukmę ir (2) Mokymo sutarties galiojimą.

Kretingos rajono savivaldybės tarybos 2011 m. sausio 27 d. sprendimu Nr. T2- 21 patvirtintame Centralizuoto vaikų priėmimo į Kretingos rajono mokyklų ikimokyklinio ir priešmokyklinio ugdymo grupes tvarkos apraše (Kretingos rajono savivaldybės tarybos 2013 m. balandžio 25 d. sprendimo Nr. T2-131 redakcija), nustatyti mokslo metai ir ugdymo proceso organizavimas ikimokyklinio ugdymo grupėse nuo rugsėjo 1 d. iki birželio 1 d., o vasaros laikotarpiu (birželio-rugpjūčio mėnesiais) ugdymo procesas nustatomas atskiru administracijos direktoriaus įsakymu, todėl Apraše numatyta nuostata (1) suteiks galimybę proporcingai perskaičiuoti mėnesinį mokestį ne tik Mokyklai ugdymo proceso pabaigai nesutapus su mėnesio pabaiga vasaros laikotarpiu, bet ir mokslo metų eigoje (rugsėjo-gegužės mėnesiais) nutraukus ugdymo procesą dėl ekstramalių situacijų.

Dėl Apraše numatytos nuostatos (2) proporcingai perskaičiuoti mėnesinį mokestį pagal Mokymo sutarties galiojimą, tėvai mokės tik dalį mokesčio pradėjus arba nutraukus Mokymo sutartį mėnesio eigoje ir sudarius laikiną Mokymo sutartį vasaros laikotarpiui.

Tėvai (globėjai) atleidžiami nuo mėnesio atlyginimo už ugdymo(si) aplinkos išlaikymą, jeigu vaikas nelanko Mokyklos vasaros laikotarpiu (birželio-rugpjūčio mėnesiais) 1 mėnesį arba ilgiau.

Tvarkos apraše pakoreguota 22.2. papunkčio formuluotė iš „... socialinės rizikos šeima ar socialiai remtina šeima atleista nuo Atlyginimo už vaiko išlaikymą“ į „... socialinės rizikos šeima ar socialiai remtina šeima atleista nuo atlyginimo už maitinimo paslaugas“, kad neprieštarautų kitoms Apraše priimtoms nuostatoms.

Apraše numatyta padidinti mėnesio atlyginimą už ugdymo (si) aplinkos išlaikymą iki 10 Eur (34,5 Lt). Šiuo metu mėnesinio mokesčio dydis - 7,26 Eur (25 Lt), jį sudaro ugdymo aplinkai išlaikyti skirtos išlaidos (patalynei įsigyti ir skalbimo paslaugoms,ugdymo ir higienos priemonėms, kanceliarinėms prekėms, medžiagoms patalpų funkcionavimui užtikrinti, renginiams organizuoti, inventoriui įsigyti ir kt.). Dauguma ikimokyklinių ugdymo įstagų pateikė siūlymus raštu Švietimo skyriui dėl mėnesinio mokesčio aplinkos išlaikymui didinimo iki 10 Eur (34,5 Lt). Nurodomos priežastys, kodėl siūloma didinti mokestį:

1. Prioritetinės sritys - vaikų sveikos gyvensenos ugdymas ir fizinio aktyvumo skatinimas, nepakankamai įgyvendinamos dėl blogos ugdymosi aplinkų būklės įstaigų kiemuose: trūksta žaidimų aikštelių, priemonių vaikų judesių lavinimui, sportiniams žaidimams, būtina atnaujinti esamas pavėsines ir kitus įrenginius.
2. Planuojama pereiti prie elektroninės dienynų apskaitos, tačiau darželių grupės neaprūpintos kompiuteriais ir kitomis informacinėmis techninėmis priemonėmis. Įsigijus IT pagerėtų informacijos perdavimo tėvams galimybės.
3. Kai kurių ikimokyklinio ugdymo įstaigų prasta baldų būklė, juos būtina atnaujinti.
4. Prekių ir paslaugų kainų didėjimas.

Palyginimui pateikiami kitų savivaldybių duomenys apie mokesčius tėvams už vaiko išlaikymą darželyje:

|  |  |  |  |  |  |
| --- | --- | --- | --- | --- | --- |
| **Savivaldybė** | **Grupės** | **Vienos dienos atlyginimas už maitinimą (maisto produktus)** | **Mitybos gamybos išlaidos** | **Mėnesio atlyginimas už ugdymo(si) aplinkos išlaikymą** | **Atlyginimas už vaiko išlaikymą per mėnesį** (už 22 lankytas dienas) |
| Kretingos rajono | Darželio grupėje | 1,74 Eur/  6 Lt | - | 7,26 Eur /25 Lt | **45,47** **Eur**/  157 Lt |
| Klaipėdos rajono | Darželio grupėje  (9 val, 10,5 val., 12 val.) | 1,74 Eur  6 Lt | - | 11,58 Eur /40 Lt (50 proc. skiriama darbo užmokesčiui) | **49,86 Eur**/  172,1 Lt |
| Darželio grupėje (trumpesnėje negu 9 val. Per dieną) | 1,74 Eur/  6 Lt | - | 8,69 Eur /30 Lt  (50 proc. skiriama darbo užmokesčiui) | **46,97 Eur**/  162,1 Lt |
| Klaipėdos miesto | Darželio grupėje | 2,25 Eur/  7,76 Lt | 9,8 Eur/  34 Lt (mėnesio mokestis) | 3,76 Eur/  13 Lt | **63 Eur**/  217,72 Lt |
| Mažeikių | Darželio grupėje | 1,69 Eur/  5,85 Lt | 0,46 Eur/   1,60 Lt(dienos mokestis) | 2,90 Eur /  10 Lt | **50,2 Eur**  173,3 Lt |
| Skuodo | Darželio grupėje | 1,55 Eur/5,35 Lt | - | 7,26 Eur /25 Lt | **41,36 Eur**/  142,8 Lt |

Padidinus mėnesio atlyginimą už ugdymo(si) aplinkos išlaikymą nuo 7,26 Eur (25 Lt) iki 10 Eur (34,5 Lt) surinktų lėšų suma padidėtų apie 30 proc., tai sudarytų papildomai apie 17 840 Eur (61 000 Lt). Už šias lėšas, surinktas iš tėvų (globėjų) padidinus mėnesinį ugdymo (si) aplinkos mokestį, mokyklos galėtų pagerinti ugdymo(si) aplinką (patalynei įsigyti ir skalbimo paslaugoms,ugdymo ir higienos priemonėms, kanceliarinėms prekėms, medžiagoms patalpų funkcionavimui užtikrinti, renginiams organizuoti, inventoriui įsigyti ir kt.), sumažėtų savivaldybės biudžeto išlaidos mokyklų ikimokyklinio, priešmokyklinio ugdymo grupių išlaikymui.

1. **Lėšų poreikis sprendimui įgyvendinti**.

Sprendimui įgyvendinti papildomai lėšų iš savivaldybės biudžeto nereikės.

1. **Vykytojai**.

Kretingos rajono administracijos Švietimo skyrius, Kretingos rajono mokyklos, vykdančios ikimokyklinio, priešmokyklinio ugdymo programas.

**5. Įvykdymo terminai.**

Nuo 2015 m. liepos 1 d.

**6. Finansavimo šaltiniai.**

Tėvų (globėjų) lėšos už vaikų išlaikymą.

**7. Teisės akto antikorupcinis vertinimas.**

Antikorupcinio vertinimo pažyma pridedama (5 lapai).

**8. Autorius**.

Švietimo skyriaus vyr. specialistė Sonata Petravičienė.